སྐུ་གསུང་ཐུགས་ཀྱི་རྟེན་གཙོ་བོའི་སྐོར་ལ།འདུ་ཁང་དུ་ཐུབ་དབང་གི་སྐུ་བྱིན་ཅན་ཆེ་བ་གཅིགརྗེ་ཡབ་སྲས་གསུམ་དང་ཀུན་མཁྱེན་སྐུ་ཕྲེང་ལྔའི་འདྲ་སྐུ།དུས་འཁོར་གྱི་སྐུ་ལི་མ་མི་ཚད་ལོངས་པ་གཅིག་བཅས་ཀྱིས་མཚོན་པའི་འདྲ་སྐུ་ཆེ་ཆུང་རིགས་མང་བོ་བཞུགས་ཤིང་།ཐང་ག་ལའང་ཐུབ་དབང་གི་ཐང་ག་སྟོང་།རྒྱན་དྲུག་མཆོག་གཉིས།གནས་བརྟན་བཅུ་དྲུག་སོགས་ཐང་ག་རིགས་མང་བོ་བཞུགས།གཞན་ཡང་མི་འཁྲུགས་པའི་ལྷ་ཁང་དུ་རྒྱལ་བ་མི་འཁྲུགས་པའི་སྐུ་དབུ་ཙན་དན་ལས་གྲུབ་ཅིང་དཔངས་ལ་ཐོག་ཚད་གཉིས་ལོངས་པ་གཅིག་གིས་གཙོས་འདྲ་སྐུ་དང་ཐང་ག་མང་བོ།བྱམས་ཁང་དུ་བྱིན་རླབས་ཀྱི་ཚན་ཁ་འབར་བའི་བྱམས་སྐུ་ཆེ་བ་གཅིགཡང་སྐུ་དང་ཐང་ག་མང་བོ།རྟ་མགྲིན་ལྷ་ཁང་དུ་རྟ་མགྲིན་གཙོ་སྐུར་བཞུགས་པའི་སྒྲོལ་མའི་སྟོང་སྐུ་སོགས་བཞུགས།སྔོན་ཆད་དགོན་འདིའི་གྲྭ་རྒྱུན་ཚེ་མཚམས་པ་བསྟན་པ་རྒྱ་མཚོ་རི་བོ་རྩེ་ལྔར་ཕེབས་སྐབས་སུ་རྒྱ་མི་ཞིག་གིས་ཁོང་ལ་རྡོ་རྗེ་རྩེ་ལྔ་བ་ཁྲུ་ཚད་ལོངས་པ་ཞིག་བཙོང་བ་ལ་རིན་ཀྱང་སྤྲོད་རྒྱུ་མ་བྱུང་བར་རྒྱ་དེ་གར་སོང་ཆ་མེད་དུ་གྱུར།རྗེས་སུ་ཁོང་གིས་དགོན་འདིར་བཞེངས་པའི་མི་འཁྲུགས་པའི་སྐུའི་ཕྱག་གི་རྡོ་རྗེ་དེ་ནི་སྔར་རི་བོ་རྩེ་ལྔར་ཕྱག་ཏུ་སོན་པའི་ཁྲུ་ཚད་ལོངས་པའི་རྡོ་རྗེ་ལོ་རྒྱུས་དང་ལྡན་པ་དེ་ཡིན།གོང་སྨོས་ཡུལ་འདིའི་སྒོ་མང་སྡེ་ཁྲོད་དུ་བཞུགས་པའི་མགོན་པོ་ཕྱག་དྲུག་པའི་རྡོ་སྐུ་རང་བྱོན་ཡུལ་ཁམས་ཀུན་ཏུ་གྲགས་ཆེ་ཞིང་ལོ་རྒྱུས་དང་ལྡན་པ་དེའང་དགོན་སྡེ་འདིའི་རྟེན་གྱི་གྲས་སོ།གསུང་གི་སྐོར་ལ་བཀའ་བསྟན་ཚར་རེ་དང་།རྗེ་ཡབ་སྲས་གསུམ་གྱི་གསུང་འབུམ།ཀུན་མཁྱེན་སྐུ་ཕྲེང་རིམ་བྱོན་གྱི་གསུང་འབུམ།གུང་ཐང་བསྟན་པའི་སྒྲོན་མེ་དང་མཛོད་དགེ་ཨ་ཁུ་ཤེས་རབ་རྒྱ་མཚོ་ཚང་གི་གསུང་འབུམ་སོགས་མདོ་སྔགས་རིག་གནས་དང་བཅས་དཔེ་པོཏ་མང་བོ་བཞུགས་ཡང་ཆོས་སྡེ་འདི་ནས་སྔ་ཕྱིར་མཁས་པའི་དབང་བོ་མང་བོ་བྱོན་ནའང་།སྙན་པའི་གྲགས་པ་ཆེས་ཆེར་རྒྱས་པ་ནི་མདོ་སྔགས་ཀྱི་གཞུང་ལ་ཐུགས་གཉེར་མཐར་ཕྱིན་མཛད་ཅིང་མཁྱེན་རབ་ཀྱི་ཀློང་བརྡོལ་པ།སྨན་རྩིས་ས་དཔྱད་ལ་ཁྱད་པར་དུ་མཁས་ཤིང་མངོན་ཤེས་ལ་ལག་ཐོགས་མེད་པ།མཚན་ལ་དགེ་སློང་ཕུན་ཚོགས་རྒྱ་མཚོར་གསོལ་བ་ཞིག་དང་།ཡང་འཇིགས་བྱེད་བསྙེན་ཆེན་དང་མེ་ཏོག་བཅུད་ལེན་ལ་ཡང་ཡང་བཞུགས་ཤིང་རིག་གནས་ཀྱི་ཕྱོགས་ཀུན་ལ་མཁས་པས།ཀུན་མཁྱེན་སྐུ་ཕྲེང་བཞི་བས་བསྔགས་པ་གནང་བ།མཚན་ལ་བསྟན་པ་རྒྱ་མཚོ་ཐོད་པ་གསོལ་བ་དང་བཅས་ཁོང་རྣམ་གཉིས་བཞུགས།